*А.И. Мырзахметовтің «Агроөнеркәсіптік кешенді дамыту*

*карталары – ауыл шаруашылығын мемлекеттік қолдауды*

*жетілдіру жөніндегі одан әрі шаралар» тақырыбындағы*

*үкімет сағатына арналған сөзі*

**Құрметті Владимир Карпович!**

**Құрметті депутаттар!**

Бүгінгі күн тәртібінде сала үшін маңызды мәселе: **«Агроөнеркәсіптік кешенді дамыту карталары – ауыл шаруашылығын мемлекеттік қолдауды жетілдіру жөніндегі одан әрі шаралар** туралы баяндайтын боламын.

* **(1-слайд.)** **Мемлекет басшысының** тапсырмасы бойынша ағымдағы жылдың ақпан айынан бастап Агроөнеркәсіптік кешенді дамытудың 2021 жылға дейінгі мемлекеттік бағдарламасын толыққанды іске асыру басталды.

Мемлекеттік бағдарлама ауыл шаруашылығы өнімдерінің көлемін мынадай шаралар арқылы барынша ұлғайтуды көздейді:

- мемлекеттік қолдау шараларын жетілдіру;

- ұсақ шаруашылықтарды кооперативтерге біріктіру арқылы оларды тауарлы өндіріске тарту;

- сауда-логистикалық инфрақұрылымды және экспорттық саясатты қалыптастыру;

- ауыл шаруашылығы машиналарын жасауды және аграрлық қайта өңдеуді дамыту, сондай-ақ сумен қамтамасыз ету проблемасын шешу.

* **(2-слайд)** Мемлекеттік бағдарламаны іске асырудыңалғашқы 9 айында ақ **алғашқы оң нәтижелер** байқалуда.

Ауыл шаруашылығы өнімдерінің өндіріс көлемі **2,0 пайызға** жуық өсті.

Мал шаруашылығы өнімдерінің өндірісі **3,3%-ға,** ет өндірісі –**5,7%-ға**, сүт өндірісі –**2,8%-ға** ұлғайды.

Өсімдік шаруашылығында да өндірістің ұлғайғаны байқалады. Бүгінгі таңда дәнді дақылдарды жинау аяқталуда. **15,3 млн. гектар жерден** өнім жиналды. Жұмыс қарқыны өткен жылға қарағанда **1,1 млн. гектарға** жоғары. **21,9 млн. тонна** астық бастырылды.

Тұқым шаруашылығын қолдау және минералды тыңайтқыштарды қолдану бойынша қабылданған шаралар ағымдағы жылы **3-сыныпты** астықтың үлесін **65%-ға** дейін ұлғайтуға мүмкіндік берді,ал өткен жылы бұл көрсеткіш **44%-**ды құраған болатын. Тағы бір айта кетерлігі, биылғы астықтың **34%-ының** дән маңызы 25 және одан жоғары болды, өткен жылы бұл мән бар болғаны **9%-ды** құраған болатын.

Аталған кезеңде тамақ өнімдерінің өндірісі **5,3%-ға** өсті*,* оның ішінде жарма өндірісі **38%-ға,** өсімдік майы –**16,5%-ға,** макарон –**11%-ға**, сары май - **7,5%-ға,** өңделген сүт пен кілегей **- 3%-ға** ұлғайды.

Министрлік агроөнеркәсіптік кешеннің одан әрі өсуін қамтамасыз ету үшін негізгі проблемаларды жүйелеп, КАРТАЛАР түрінде нақты индикаторларды бар түпкілікті шаралар әзірледі.

**(3-слайд.)** Шаралар тізбесін Сіздер слайдтан көре аласыздар.

**Ауыл шаруашылығының басым бағыттарын дамытудың және агроөнеркәсіптік кешенді мемлекеттік қолдауды жетілдірудің 10 картасы** әзірленді және тағы **3** карта әзірленуде.

Карталардың жобалары салалық қауымдастықтар және одақтар, қоғамдық кеңестер, агробизнес және ғылыми ұйымдар өкілдерімен **жан-жақты талқыланды** және барлық мүдделі тараптардың пікірін ескере отырып пысықталды.

* **(4-слайд.)** **Ауыл шаруашылығы кооперациясы картасы**

Бұл Карта 2016 жылдың соңынан бастап іске асырылуда және ағымдағы жылы **алғашқы нәтижелерге** қол жеткізілді.

**56,0 мыңнан** астам жеке қосалқы шаруашылық пен ұсақ шаруа қожалығын қамтыған **745** кооператив *(жоспар 326)* құрылды.

Өзін-өзі жұмыспен қамтығандар мен жұмыссыздар **5 968** бордақылау алаңын құрды, бұл адамдардың барлығы Дара кәсіпкер болып қайта тіркелді. Бордақылау алаңдарының қуаттылығы - **102,5 мың басты** құрайды.

**44 мың тоннадан** аса сүт және 13 мың тонна ет дайындалды.

Бұл биылдың өзінде сүт өңдеу бойынша кәсіпорындардың жүктемесін 60-тан **65%-ға** дейін, ет өңдеу бойынша кәсіпорындардың жүктемесін 55-тен **60%-ға** дейін ұлғайтуға мүмкіндік береді.

Бұдан басқа, **1 мың тонна** құс еті; **3,6 мың тонна** жеміс-көкөніс өнімдері; **19 мың тонна** бал және **30 тонна** ешкі сүті дайындалды.

* **(5-слайд.)** **Аграрлық қайта өңдеу картасы.**

Аграрлық қайта өңдеуді дамыту үшін егжей-тегжейлі талдау жүргізілді және алғаш рет **Қайта** **өңдеуші кәсіпорындардың деректер базасы** қалыптастырылды.

База кәсіпорынның ағымдағы жағдайын бағалауды, оның қуатын, жүктелуін, өнім номенклатурасын, сондай-ақ дамуды тежейтін проблемаларды қамтиды.

Импорт үлесінің жоғарылығын, толық жүктелмеген қуаттылықтарды және шикізаттық әлеуетті ескере отырып,   
435 кәсіпорынды қамтыған, **қайта өңдеудің 9 басым түрі айқындалды**. Бұл – сүтті, етті, теріні және жүнді, майлы және дәнді дақылдарды, жеміс және көкөністі, қант қызылшасын және картопты қайта өңдеу, олар бойынша **Аграрлық қайта өңдеу кәсіпорындарын орналастыру картасы,** оның ішінде әр облыс бойынша, аудандар бөлінісінде әзірленді.

Картаға сәйкес **79** жаңа зауыт салу және **80** зауытты қайта жаңғырту қажет.

**(6-слайд.)** Сүт зауыттарының мысалында көрсетілгендей, негізінен Оңтүстік Қазақстан, Алматы, Павлодар, Батыс Қазақстан және Ақтөбе облыстарында жаңа зауыттар салу жоспарланған. Өйткені осы өңірлерде шикізаттық әлеует бар, ал қолданыстағы зауыттар жете жүктелгенін ескерсек, олар қажетті қайта өңдеу деңгейін қамтамасыз ете алмайды.

Бұл сүт өнімдерін қайта өңдеуді **49%-ға** ұлғайтуға мүмкіндік береді *(оның ішінде жете жүктеу есебінен* ***33%-ға****, жаңғырту есебінен* ***5%****-ға және жаңа зауыттар есебінен* ***11%****-ға).*

Ірімшік бойынша импорт үлесі 70%-дан **51%-ға дейін**, сары май бойынша 37%-дан **17%-ға дейін**, сүзбе бойынша 35%-дан **23%-ға дейін** төмендеді.

**(7-слайд.)** 7-слайдта ет комбинаттары бойынша мысалдар келтірілген және осы тәсіл негізінде басқа өнім түрлері *(тері және жүн бойынша; майлы және астық дақылдары, жеміс-көкөніс, қант қызылшасы және картоп бойынша)*бойынша қалған да Қайта өңдеу карталары есептелді.

**(8-слайд.)** Бюджетке жүктемені төмендету үшін, Карталарды қаржыландыру кредиттер бойынша пайыздық мөлшерлемені арзандату арқылы кредиттерге қолжетімділікті қамтамасыз ету есебінен жүзеге асырылатын болады.

Оны іске асыру қайта өңделетін өнімдердің жалпы өндірісін **1,9-дан 3 трлн. теңгеге дейін** ұлғайтуға және **7 мың** жұмыс орнын құруға мүмкіндік береді. Бұл ретте салық аударымдарының жалпы сомасы қосымша **171 млрд. теңгеге** ұлғаяды.

**(9-слайд.)** **Техникалық қайта жарақтандыру картасы**

**Ауыл шаруашылығы тауарын өндірушілерді техникалық жарақтау** проблемасын шешу үшін талдау жүргізілді және фермерлердің заманауи техникаға қолжетімділігін ұлғайту, сондай-ақ отандық ауыл шаруашылығы машиналарын дамыту бойынша қажетті шаралар әзірленді.

**(10-слайд.)** Парктерге жүргізілген талдау **65%** трактордың және **46%** комбайнның қолданылу мерзімі 17 жылдан асып кеткенін көрсетіп отыр. Бұл ретте, тракторлардың **20%-ы** жұмыс істемейді, ал **26%-ы** есептен шығаруға жатады. Комбайндар бойынша да осыған ұқсас жағдай қалыптасып отыр.

Тозығы жеткен техниканы пайдалану жөндеуге және жанар-жағар майға жұмсалатын шығынның **20%-ға** артуына, және ең бастысы жалпы жиналатын өнімнің шамамен **14%-ын** немесе **200 млрд. теңгені** жоғалтуға әкеліп соқтырады. *(Сарапшылардың пікірі бойынша, бұл ең төменгі бағалау, нақтырақ айтқанда түсімді жоғалту 25%-ға жетеді).*

Бұл ретте **20** отандық ауыл шаруашылығы техникасын өндірушінің жүктемесі 30% деңгейінде, ал импорт *(сандық көрсеткіштерде де, ақшалай мәнде де)* өндірістен **2 есеге** артық.

Қуатты комбайндар мен тракторлардың импортын алмастыруға біз әлі қауқарсыз екеніміз түсінікті, бірақ топырақ өңдейтін және азық дайындайтын техника секілді «шағын механикаландыру» құралдарының импорты бойынша жағдайды өзгертуге күшіміз жетеді.

Мәселен, импорт шамамен **60 млн. АҚШ долларын**, ал өндіріс бар-жоғы **40 млн** АҚШ долларын құрайды. Аталған пропорцияны импортты **70-80%-ға** алмастыру бөлігінде өзгертуге мүмкіндік бар.

Өндірістік қуаттылықтар арасында кооперацияны дамыту маңызды болып табылады. Бұл аралас салалардың жете жүктелуіне, сонымен қатар машина жасайтын зауыттардағы локализацияның артуына алып келеді.

**(11-слайд.)** Карта шеңберінде мыналар көзделіп отыр:

**бірінші,** 5%-ға дейінгі түпкілікті мөлшерлемемен отандық ауыл шаруашылығы техникасы өндірісіне **жеңілдетілген кредит беру бағдарламасын** енгізу;

*(Біз аспалы және тіркемелі жабдықтарға кредит беруге кірістік, Ақмола және Қостанай облыстарының кәсіпорындары базасында шағын габаритті тіркемелі және аспалы техниканың* ***өндірісі ұйымдастырылды.*** *Осы мақсаттарға пилоттық режимде ҚазАгроның өз қаражаты есебінен 5,5% мөлшерлемемен* ***4 млрд. теңге*** *бөлінді. 2021 қарай аталған техниканың түрлері бойынша импорттың үлесін 50%-ға қысқарту міндеті қойылған).*

**екінші,** отандық ауыл шаруашылығы техникасын сатып алуға арналған **инвестициялық субсидиялау тетігін өзгерту.**

Инвестициялық субсидия ауыл шаруашылығы тауарын өндірушіге емес, зауытқа берілетін болады. Бұл ретте зауыт түпкілікті алушыға субсидия сомасы көлемінде жеңілдік жасай отырып, техника береді.

**үшінші,** машина бөлшектерін әкелу және ауыл шаруашылығы техникасын өткізу кезінде отандық зауыттарға **қосымша құн салығы бойынша жеңілдіктер жасау.**

Ұсынылып отырған шаралар**:**

- машина-трактор паркін жаңарту қарқынын 1,5-дан **4,0%-**ға дейін арттыруға;

- отандық ауыл шаруашылығы машиналарын жасау өнімі өндірісін **2,5 есеге** арттыруға *(30 миллиардан 75 миллиардқа дейін);*

- ауыл шаруашылығы техникасы импортының үлесін 72-ден **45%-ға дейін** төмендетуге мүмкіндік береді.

* **(12-слайд.)** **Тұқым шаруашылығы картасы**

Өкінішке орай, соңғы жылдары астық сапасының жыл сайын төмендеп келе жатқаны байқалады.

Мұның негізгі себебі 2015 жылы элиталық тұқымдарды субсидиялаудың **тоқтатылып**, оларды субсидиялау кезіндегі ең төменгі нормалардың **белгіленуі** болып табылады.

Нәтижесінде себілген элиталық тұқым үлесі 2014 жылғы 6,3%-дан 2016 жылы **3,5%-ға** дейін төмендеді.

Тұқым шаруашылығын қолдау және минералды тыңайтқыштар қолдану бойынша қабылданған шаралардың арқасында ағымдағы жылы бұл жағдайды дұрыстай алдық. Биылғы астық түсімінің сапасы өткен жылғы сападан бірнеше есеге асып түсті.

Сонымен қатар, ғылыми деректер бойынша сапасыз тұқымдарды пайдаланудан алынбаған өнім **2-2,5 млн. тоннаны** құрайды.

**(13-слайд.)** Тұқым шаруашылығы саласындағы проблемаларды жүйелі түрде шешу мақсатында субсидиялау тетігін жетілдіру ұсынылады:

**бірінші,** айналым мерзімі 10 жылдан асқан сортты субсидиялаудан бас тарту қажет, бұл жыл сайын **3-4 млрд. теңге** босатуға мүмкіндік береді;

**екінші,** ауыл шаруашылығы тауарын өндірушілердің сапалы импорттық тұқымдарға *(оларға ұқсас отандық тұқым болмаған жағдайда)* тең қолжетімділігін қамтамасыз ету үшін оларға арналған нормативті ұлғайту **(70%-ға дейін)**;

**үшінші,** тұқым шаруашылығы техникасына арналған инвестициялық субсидиялар нормативі 25%-дан **50%-ға дейін,** ал субсидияланатын техникалар тізбесі 8 түрден **22 түрге дейін** ұлғайтылады.

**(14-слайд.)** Бұдан басқа, тауарлы егістерге **1-репродукциядан төмен емес** тұқымдарды пайдалануға біртіндеп көшу ұсынылады. Бұған элиталық тұқымдарды егу үлесін 2018 жылғы **6%-**дан 2021 жылы **12%-**ға дейін ұлғайту арқылы қол жеткізілетін болады.

Бұл схеманың іске асырылуысорт ауыстыру мен сорт жаңартуды жылдамдатуға мүмкіндік береді, өнімнің түсімділігі мен сапасын арттырады, сондай-ақ 2021 жылы жалпы жиналымның **3,5 млн. тоннаға** өсуін қамтамасыз етеді.

* **(15-слайд.)** **Өсімдіктерді қорғау картасы**

Әр облыс бойынша егістердің фитосанитариялық жай-күйі айқындалды. Ластанған алаңдар мен нақты өңделген алаңдар анықталды. Мәселен, арамшөптер бойынша **4,7 млн. га,** ал зиянкестер мен аурулар бойынша **1,5 млн. га** алаң өңдеумен қамтылмаған. Осының бәрі жалпы астық жиналымының **1 млн. тоннасын** жоғалтуымызға әкеп соқтырады.

**(16-слайд.)** Өңдеуді қаржыландырудың қолданыстағы тетігінің бірқатар кемшіліктері бар, егістің зиянкестерімен, ауруларымен күресуге бюджеттен бөлінетін **2,2 млрд. теңгеден** тек **700 млн. теңгесі** пестицидтер сатып алуға, ал қалған 1,5 млрд. теңгесі көрсетілетін қызметтерді *(сақтау, тасымалдау және химиялық өңдеу)* сатып алуға жұмсалатыны анықталды, бұл залалданған алаңның тек **55%-ын** (**1,9 млн. гектар**) ғана өңдеуге жеткілікті.

Осыған байланысты, 2018 жылдан бастап ауыл шаруашылығы тауарын өндірушілердің препараттар сатып алуға жұмсаған шығындарын олардың құнының **50%-ы** мөлшерінде арзандатуға арналған **бүкіл** қаражат көлемін бөлуді көздейтін **жаңа схема** енгізілетін болады.

Бұл өңделетін алаңды **2 есеге** жуық, яғни, 1,9 млн. гектардан **3,4 млн. гектарға** дейін арттыруға мүмкіндік береді.

Сонымен қатар, бұл шаруалардың Министрліктің өңдеу бойынша препараттар мен көрсетілетін қызметтерді мемлекеттік сатып алуы мерзімдерін күтіп отырмай, керек мерзімде қажетті пестицидтерді сатып алуына мүмкіндік береді.

* **(17-слайд.)** **Агрохимия (минералды тыңайтқыштар) картасы**

Тыңайтқыштарды субсидиялаудың бұған дейінгі тетігі оларды қажетті көлемде пайдалануға ынталандырмады. Осының салдарынан тыңайтқыш қолдану көлемі қажеттіліктің орта есеппен 10%-ынан аспады.

Осыған байланысты, 2017 жылы тыңайтқыштардың ең төменгі нарықтық құнынан абсолютті мәндегі нақты нормативтерді белгілейтін жаңа схема енгізілді.

Бұл тыңайтқыш қолдану көлемін **1,3 есеге** арттыруға мүмкіндік берді. Соңғы бірнеше жылда алғаш рет тыңайтқыш қолдану көлемі қажеттіліктің **14 %-ына** жетті.

**(18-слайд.)** Біз әрі қарай тексеру жүргізіп, бұл көрсеткішті қандай резервтер есебінен жақсартуға болатынын анықтадық.

Қазіргі уақытта тыңайтқыштарды субсидиялау кезінде әкімдіктер бірнеше институттың нормаларын пайдалана алады. Бұл ретте олардың бір-бірінен айтарлықтай айырмашылықтары болуы мүмкін.

Осыған байланысты, Министрлік әр өңір үшін дақылдар бөлінісінде бірыңғай нормалар әзірледі. Бұл **3,9 млрд. теңгені** босатуға мүмкіндік береді.

Сондай-ақ, субсидияланатын тыңайтқыштар тізбесін қайта қарап, 161 атаудың тек 32-сі ғана қолданылатынын, ал іс жүзінде олардың тек 19-ы ғана сұранысқа ие екенін анықтадық. Тізбені оңтайландыру **1 млрд. теңге** субсидияны босатуға мүмкіндік береді.

Қаражаттың тиімдірек пайдаланылуы 2021 жылға қарай сол қаражат аясында тыңайтқыштар қолдануды қажеттіліктің **25%-ға** дейін жеткізуге мүмкіндік береді**.**

Бұл ауыл шаруашылығы дақылдарының өнімділігін **10-15%-ға** немесе жалпы түсім көлемін **1,4 млн. тоннаға** дейін қосымша ұлғайтады.

**(19-слайд.)** **Азық өндіру (азық теңгерімі) картасы**

Ауыл шаруашылығы жануарлары басын толыққанды, теңгерімді азықпен қамтамасыз ету мал шаруашылығын тұрақты дамытудың шешуші факторы болып табылады. Қазіргі уақытта табиғи жайылымдар мен шабындықтар, далалық азық өндірісі мен құрамажем өнеркәсібі азық базасының негізін құрайды.

**(20-слайд.)** Тек **4 облыстың** – Солтүстік Қазақстан, Қостанай, Оңтүстік Қазақстан, Ақтөбе облыстарының ұйымдасқан шаруашылықтары толықтай азықпен қамтамасыз етілген.

Азықпен қамтамасыз етуді жоғарылату есебінен жануарлардың өнімділігін арттыру бойынша Шығыс Қазақстан, Алматы, Оңтүстік Қазақстан облыстары аса перспективалы болып табылады.

**(21-слайд)** Карта шеңберінде мықты азық базасын құру мақсатында:

**біріншіден**, біржылдық және көпжылдық шөптердің тек тиімді және аудандастырылған тұқымдары мен сорттарын, сүрлемдік дақылдарды субсидиялау есебінен өнімділікті ұлғайту;

**екіншіден**, көпжылдық шөптердің егістіктерін жаңарту, өнімділігі төмен ескі егістіктерді жою ұсынылады.

Субсидияларды оңтайландыру сол қаражат есебінен мал шаруашылығын шырынды және сүрлемді азықтармен толықтай қамтамасыз етуге мүмкіндік береді, бұл ретте субсидиямен қамту жыл сайын 826 мың гектардан **1,5 млн. гектарға дейін (н**емесе 1,8 есеге) ұлғайтылады;

**үшіншіден**, құрамажем өндіруге арналған жемшөп пен компоненттерді форвардтық сатып алу үшін Азық-түлік келісімшарт корпорациясына бюджеттік кредит беру ұсынылады. Бұл жұмыс істеп тұрған құрамажем зауыттарының жүктемесін **50%-дан 75%-ға дейін** *(1,2 млн. тоннадан 1,9 млн. тоннаға дейін)* арттырады, сондай-ақ ұйымдасқан шаруашылықтардың азыққа қажеттілігін толықтай жабады.

Азық өндіру картасының іске асырылуы мал шаруашылығы өнімдерінің негізгі түрлерін өндіру көлемін **15-20%-**ға ұлғайтуға және ауыл тұрғындарының кірісін **210 млрд. теңгеге** арттыруға мүмкіндік береді.

**(22-слайд.)** **Көтерме-тарату орталықтары картасы**

Қазіргі уақытта азық-түлік тауарларын өндірушілерден тұтынушыға дейін ілгерілету стихиялы режимде жүзеге асырылады. Мысалы, жеміс-көкөніс өнімдерін делдалдар фермерлерден және жеке қосалқы шаруашылық иелерінен тікелей сатып алады. Ет өнімдері нарығында да осындай жағдай, онда көптеген ұсақ тауар өндірушілер өздігінен, санитариялық талаптарды сақтамастан, мал сойып, көтерме саудамен өткізу үшін етті базарға тасымалдайды.

Сауданың ұсақ форматы – бұл тиімсіз алыпсатарлар, олардың кесірінен баға 2 және одан да көп есеге өседі.

Бұл жағдайды өзгерту үшін әр облыс орталығында көтерме-тарату орталықтары желісі қажет. Көптеген елдерде мұндай практика қолданылып келеді. Мәселен, бұлар - Франциядағы «Ранжис», Испаниядағы «Меркаса» және Польшадағы «Бронише» көтерме-тарату орталықтары.

Аталған көтерме тарату орталықтары мемлекеттік-жеке әріптестік қағидатымен *(заттай жер гранты, инвестициялық субсидиялар, инфрақұрылым жүргізу)* құрылатын болады. Ол үшін тиісті нормативтік құқықтық актілер, оның ішінде ауыл шаруашылығы тауарын өндірушілер мен кооперативтердің өз өнімдерін өткізу қызметін көрсетуі бойынша нормативтік құқықтық актілер қабылданатын болады.

* **(23-слайд.)** **Егістікті ұлғайту картасы**

1991-2016 жылдар аралығында егістік алаңы 10,6 млн. гектарға қысқарды, олар тыңайған жерлер мен басқа да алқаптарға ауыстырылды.

Бұл ретте, ең үлкен алаң – **7,5 млн. гектар** немесе **70%-ы** 5 облыста *(Павлодар, Ақтөбе, Батыс Қазақстан, Шығыс Қазақстан және Қарағанды облыстарында)* кеміді.

Мал шаруашылығы өсімін ескере отырып, бізге егістіктің **1,9 млн. гектарын** айналымға енгізу қажет. Бұл жерлер бірінші кезекте азықтық дақылдар мен басқа да сұранысқа ие дақылдарды *(майлы дақылдар, жасымық)* өндіру үшін пайдаланылатын болады.

* **(24-слайд.)** **Шалғайдағы қой шаруашылығы картасы**

Жүргізілген талдаулар жыл сайын **7,8 млн**. тері шығарылатынын, оның тек **2%-ы** ғана өңделетінін көрсетті**.** Ал, оларды өңдейтін **5** зауыт тек **5,5%**-ға *(3,0 млн. тері)* ғана жүктелген.

Бүгінгі күні жүн өңдейтін кәсіпорындар шамамен **12,7%-**ға жүктелген. Бұл ретте жүннің **10%-**ы ғана өңделеді.

Осыған байланысты:

- сою пункттері жанынан жаңадан **30** жүн дайындайтын және **135** тері дайындайтын пункттер құру көзделіп отыр. Сондай-ақ, **2 531** шалғайдағы жайылым учаскесі мен **1 747** қолдан ұрықтандыру пунктін құру жоспарлануда;

- жұмыс істеп тұрған **2** кәсіпорынды жаңғырту және жүннің барлық түрін кешенді қайта өңдеуге, оның ішінде қарашірік пен шайыр түріндегі жанама өнім шығаруға мүмкіндік беретін заманауи технологияларды қолдана отырып, 1 зауыт салу көзделуде.

Нәтижесінде мал басы 2021 жылға қарай **2,7 млн. басқа**, ал қой шаруашылығы өнімі **2 есеге** *(123 млрд. теңге)* өседі.

* **(25-слайд.)** **Аграрлық ғылымды жаңғырту картасы**

Қазақстанда агроөнеркәсіптік кешеннің бәсекеге қабілеттілігін арттыру, өндірістік шығындарды азайту, дақылдардың түсімділігі мен жануарлардың өнімділігін арттыру үшін өндірістің, білім мен ғылымды тығыз интеграциялау, отандық ғылыми зерттеулерді әзірлеу және енгізу, шетелдік тиімді технологияларды трансферттеу, елдің аграрлық нарығында сұранысқа ие кадрларды даярлау мен қайта даярлау негізінде **агроөнеркәсіптік кешенді жылдамдатып инновациялық дамыту** жоспарланып отыр.

Барлық осы шаралар **Аграрлық ғылымды жаңғырту картасы** жобасында көзделген.

* **(26-слайд.)** Және соңғысы, **агроөнеркәсіптік кешенді мемлекеттік қолдау шараларының тиімділігін арттыру.**

Агроөнеркәсіптік кешенді субсидиялау тиімділігін арттыру және агроөнеркәсіптік кешен субъектілерінің мемлекеттік қолдау шараларымен қамтылуын ұлғайту мақсатында ағымдағы жылы **65** субсидия түрі қайта қаралды. **11** тиімсіз субсидия түрі алып тасталып, 40 субсидия түрі бойынша өлшемшарттары өзгертілді, ал қалған **14** субсидия түрі өзгеріссіз қалды.

Нәтижесінде жыл сайын **25** млрд. теңге үнемделеді. Ал өзгертілген өлшемшарттар сол бюджет шеңберінде ауыл шаруашылығы өнімі өндірісін орта есеппен **30%**-ға арттырады.

**Екінші кезең** шеңберінде субсидиялардан ауыл шаруашылығы тауарын өндірушілерді барынша қамти отырып, қолжетімді және қайтарымды кредит беруге ауысу мәселесі пысықталып жатыр.

**Құрметті Депутаттар!** Жалпы Карталарды іске асыру агроөнеркәсіптік кешенді жаңа сапалы деңгейге көтеруге, оның бәсекеге қабілеттілігін арттыруға, ішкі азық-түлік нарығы тұрақтылығын нығайтуға және саланың экспорттық бағдарын күшейтуге мүмкіндік береді.

Ауыл шаруашылығындағы мемлекеттік қолдауды арттыру мәселелерін заңнамалық негізде реттеуге депутаттар қолдау білдірген жағдайда, Елбасының агроөнеркәсіптік кешенді дамыту жөніндегі тапсырмаларын орындау бойынша белгіленген іс-шаралардың толықтай орындалатынына сенімдімін.

**Назарларыңызға рахмет!**